**Colind**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doamne, vreau să-ți mulțumesc…

Dar în graiul omenesc

Slova vorbelor tocită,

Vorba slovei prihănită,

Înțelesul otrăvit

Le-a mușcat și-mbolnăvit.

Un strigoi

Pune-n negreală noroi.

Pravila de baștină

S-a pierdut în mlaștină,

Ochii mici ai literii

Sticlesc ca ai viperii.

Voie dă-mi să spânzur graiul

Și să-ți mulțumesc cu naiul.

Cântecul care mă doare

Frate-i cu tăcerea mare,

Cu îngerii, cu lăstunii

Și cu șoapta rugăciunii.

Noaptea îți înșiră albe

Fire de beteală, salbe,

Fluturi și mărgăritare.

Mulțumește, lăutare,

Bunului tău împărat,

Și să-i cânți îngenunchiat.